**Informatīvais ziņojums**

**“Pārskats par ziņojumu par Eiropas Parlamenta un Padomes 2009. gada 30. novembra direktīvas 2009/147/EK par savvaļas putnu aizsardzību ieviešanu 2013.-2018. gadā”**

Saskaņā ar Sugu un biotopu aizsardzības likuma 5. panta 10.1 punktu Vides aizsardzības un reģionālās attīstības ministrija sniedz pārskatu par Eiropas Parlamenta un Padomes 2009. gada 30. novembra direktīvas 2009/147/EK par savvaļas putnu aizsardzību (turpmāk – Putnu direktīva) ieviešanu 2013.–2018. gadā. Līdz ar to minētais informatīvais ziņojums ir uzskatāms par pārskatu Sugu un biotopu aizsardzības likuma 5. panta 10.1 punkta izpratnē.

Iepriekšējais ziņojums sagatavots 2013. gadā par Putnu direktīvas ieviešanu 2008.-2012. gadā. Kopš 2013. gada ziņojums par Putnu direktīvas ieviešanu (turpmāk – ziņojums) tiek sagatavots reizi sešos gados saskaņā ar Putnu direktīvas 12. panta 1. punktu[[1]](#footnote-2).

Lai palīdzētu valstīm ziņojuma sagatavošanā un atvieglotu dažādu Eiropas Savienības (turpmāk – ES) dalībvalstu ziņojumu salīdzināšanu savā starpā, kā arī palīdzētu izstrādāt kopējo ES ziņojumu par Putnu direktīvas ieviešanu, ziņojums tiek gatavots pēc Eiropas Komisijas (turpmāk – EK) izstrādātas un apstiprinātas metodikas un iesniegts elektroniski, izmantojot Eiropas Vides aģentūras uzturēto ReportNet vietni. Ziņojumu sagatavošanas formāts, ziņojuma aizpildīšanas vadlīnijas, kā arī cita noderīga informācija ziņojuma sagatavošanai ir pieejama Eiropas Vides aģentūras atsauču portālā: <http://cdr.eionet.europa.eu/help/birds_art12>

Ziņojums par Putnu direktīvas ieviešanu sastāv no sekojošām daļām:

* Vispārējais ziņojums par Putnu direktīvā minēto valstu pienākumu ieviešanu pārskata periodā – likumdošanas izmaiņas, pārskats par putnu sugu pētījumiem, monitoringu, kā arī cita būtiska informācija, lai izvērtētu Putnu direktīvā noteikto pienākumu ieviešanu.
* Izvērtējuma anketa par katru Latvijā sastopamo putnu sugu, novērtējot sugas populācijas lielumu, īstermiņa un ilgtermiņa izmaiņu tendences, kā arī izvērtējumu par putnu sugu aizsardzībai izveidoto Natura 2000 teritoriju stāvokli un veiktajiem aizsardzības pasākumiem.

Ziņojumu sagatavoja Dabas aizsardzības pārvalde (turpmāk – DAP).

Atbilstoši Putnu direktīvas 12. panta 2. punktam, pamatojoties uz visu ES dalībvalstu iesniegtajiem ziņojumiem, līdz 2019. gada beigām EK izstrādās konsolidēto ES ziņojumu par Putnu direktīvas ieviešanu visās ES dalībvalstīs.

**Ziņojuma tvērums**

Tā kā Putnu direktīva attiecas uz visām ES dalībvalstīs sastopamām savvaļas putnu sugām, ne tikai īpaši aizsargājām sugām, tad arī ziņojums tiek gatavots par visām dalībvalsts teritorijā regulāri sastopamām savvaļas putnu sugām. Ņemot vērā putnu sugu sastopamību, ziņojumā tiek atsevišķi vērtētas Latvijas teritorijā ligzdojošās, migrējošās (caurceļojošās) un ziemojošās putnu sugas. Kopumā vērtējums ir sagatavots par 218 putnu sugām, ņemot vērā, ka viena suga var atbilst vairākām kategorijām.

*1.attēls. Ziņojumā iekļauto putnu sugu iedalījums.*

Ziņojumā atsevišķi tiek nodalītas tās putnu sugas, kuru aizsardzībai jāveido ES nozīmes aizsargājamās teritorijas Natura 2000. Tās ir īpaši aizsargājamās putnu sugas, kas iekļautas Putnu direktīvas I pielikumā. Natura 2000 teritorijas veidojamas arī nozīmīgās migrējošo putnu pulcēšanās vietās, arī tad, ja putnu suga nav iekļauta Putnu direktīvas I pielikumā.

*2. attēls. Putnu sugu, kuru aizsardzībai jāveido Natura 2000 teritorijas, skaits.*

Par katru sugu tiek ziņoti šādi parametri, ciktāl attiecināms uz konkrēto sugu:

* Sugas nosaukums;
* Populācijas lielums;
* Populācijas lieluma īstermiņa un ilgtermiņa tendences;
* Ligzdošanas (izplatības lielums, karte);
* Ligzdošanas izplatības tendences;
* Progress aizsargājamo teritoriju veidošanā un apsaimniekošanā putnu sugu aizsardzībai, aizsargājamo teritoriju dabas aizsardzības plānu izstrāde;
* Galvenie apdraudošie faktori;
* Veiktie aizsardzības pasākumi;
* Natura 2000 pārklājums;
* Informācija par sugas izmantošanu.

Populācijas lieluma aplēses jābalsta uz iespējami precīzākām uzskaitēm vai monitoringa datiem. Tā kā uzskaites periods valstī var atšķirties no ziņojuma pārskata perioda, tad uzskaitēs un monitoringā iegūtiem dati ir jāpārrēķina uz atbilstošo pārskata periodu (2013. – 2018. gads). Ziņojumā ligzdojošo putnu populācijas lieluma mērvienība ir pāris, migrējošo putnu populācijas uzskaites mērvienība ir īpatņi. Izņēmums ir tās putnu sugas, kur uzskaites precīzāk var veikt, balstoties uz putnu sugas ekoloģiskajām īpatnībām (piem., dziedošo tēviņu skaits, u.tml.). Populācijas lielums ziņojumā tiek norādīts vai nu kā aplēses par iespējamo minimālo un maksimālo lielumu, vai kā precīzs skaits, ja tas ir iespējams.

Populācijas lielumam tiek vērtētas īstermiņa un ilgtermiņa tendences. Populācijas lieluma īstermiņa tendences tiek noteiktas 12 gadu periodam, kas atbilst diviem ziņošanas pārskata periodiem. Tas nozīmē, ka šī ziņojumā iekļautās īstermiņa tendences attiecas uz 2005. – 2017. gadu. Savukārt populācijas ilgtermiņa tendences jāvērtē, par sākuma gadu izvēloties gadu, kad veiktas agrākās putnu uzskaites. Ziņojumā, atkarībā no sugas izpētes sākuma, ilgtermiņa tendences sākuma gads atšķirīgām sugām ir atšķirīgs (1980., 1991., 2000. vai vēlāki gadi).

Populācijas lielumam iespējami šādi tendences vērtējumi:

* Stabils – populācijas lieluma svārstības pārskata periodā ir statistiski nebūtiskas;
* Pieaugošs – populācijas lielums pārskata periodā ir pieaudzis par vismaz 10% (īstermiņa tendences vērtējumam) vai 20% (ilgtermiņa tendences vērtējumam);
* Samazinās – populācijas lielums pārskata periodā ir samazinājies par vismaz 10% (īstermiņa tendences vērtējumam) vai 20% (ilgtermiņa tendences vērtējumam);
* Svārstīgs – sugām, kurām ekoloģiski ir raksturīgas lielas populāciju svārstības pa gadiem, kas var būt saistītas ar pārtikas pieejamību, ziemošanas apstākļiem, u.tml. Šāds tendences vērtējums attiecas uz sugām, kur populācijas lielums pa gadiem var svārstīties par 50%;
* Neskaidrs – monitoringa un uzskaites dati nav pietiekami, lai novērtētu tendenci;
* Nav datu – monitoringa vai uzskaites datu nav.

Katrai ligzdojošai sugai tiek novērtēts arī ligzdošanas areāls valstī, tai skaitā tā stabilitāte, pēc tādiem pašiem parametriem kā populācijas tendences (skat. augstāk).

**Kopsavilkums par sugu populāciju tendencēm**

Izvērsts vērtējums par katru ziņojumā iekļauto putnu sugu iekļauts šī pārskata 1. pielikumā.

Ziņojumā iekļauts vērtējums par 218 putnu sugām. Populācijas tendenču vērtējums par visām ziņojumā iekļautajām sugām attēlots no 1. līdz 3. attēlam.

*1.attēls. Tendences kopumā par visām ziņojumā iekļautajām putnu sugām, sugu skaits.*

*2.attēls. Īstermiņa tendenču procentuālais sadalījums visām putnu sugām.*

*3.attēls. Ilgtermiņa tendenču procentuālais sadalījums visām putnu sugām.*

Atsevišķi novērtētas populācijas un to īstermiņa un ilgtermiņa tendences īpaši aizsargājamām putnu sugām, kuru aizsardzībai jāveido Natura 2000 teritorijas. Šo putnu sugu izvērtējums iekļauts 4.-6. attēlā.

*4.attēls. Tendences īpaši aizsargājamām sugām, sugu skaits.*

*5.attēls. Īpaši aizsargājamo sugu īstermiņa tendenču procentuālais sadalījums.*

*6.attēls. Īpaši aizsargājamo sugu ilgtermiņa tendenču procentuālais sadalījums.*

**Ziņojuma gatavošanā izmantotie dati**

Pilns izmantoto datu un atsauču saraksts pieejams šī pārskata 2. pielikumā.

Kopš 2013. gada DAP ir nodrošinājis ligzdojošo putnu datu ievākšanu, kā arī dažādu putnu sugu monitoringu. Tas attēlots 7. attēlā, kur redzams, ka vairāk nekā 80% putnu sugu ziņojums ir balstīts uz pilnīgiem datiem vai datu ekstrapolāciju pēc noteikta algoritma no nepilnīgām uzskaitēm. Tikai 17% no visiem vērtējumiem ir balstīti uz ekspertu aplēsēm pēc ierobežotiem datiem.

*7.attēls. Ziņojuma sagatavošanā izmantotie dati.*

**Turpmākā rīcība**

Ziņojums par Putnu direktīvas ieviešanu 2013.-2018. gadā ir sagatavots iesniegšanai elektroniski, izmantojot Eiropas Vides aģentūras uzturēto ReportNet vietni.

Informācija par putnu sugu populācijas lielumu, kā arī īstermiņa un ilgtermiņa tendencēm tiks ņemta vērā, izstrādājot gan Vides politikas pamatnostādnes periodam pēc 2020. gada, gan arī izstrādājot aktivitāšu pamatojumus ES struktūrfondu un Kohēzijas fonda darbības programmas un Lauku attīstības programmas 2021.-2027. gadam projektiem.

Vides aizsardzības un reģionālās attīstības ministrs J. Pūce

Mendziņa, 67026432

ilona.mendzina@varam.gov.lv 4 4

1. Atbilstoši Eiropas Parlamenta un Padomes 2019. gada 5. jūnija regulas (ES) 2019/1010 par ziņošanas pienākumu pielāgošanu ar vidi saistītu tiesību aktu jomā un ar ko groza Eiropas Parlamenta un Padomes Regulas (EK) Nr. 166/2006 un (ES) Nr. 995/2010, Eiropas Parlamenta un Padomes Direktīvas 2002/49/EK, 2004/35/EK, 2007/2/EK, 2009/147/EK un 2010/63/ES, Padomes Regulas (EK) Nr. 338/97 un (EK) Nr. 2173/2005 un Padomes Direktīvu 86/278/EEK 5. panta 1. punkta a) apakšpunktam termiņš ziņojuma iesniegšanai ir noteikts seši gadi. [↑](#footnote-ref-2)